钦定古今图书集成/理学汇编/文学典/第110卷 > 李蔉〈荫〉
## 钦定古今图书集成/理学汇编/文学典/第110卷 > 李蔉〈荫〉

按《列朝诗集》：“蔉字于田，内乡人。嘉靖癸丑进士，选翰
林庶吉士，除检讨，左迁为南仪部郎，历官提学副使，
罢归。本朝以博学闻者，莫过于新都杨用修、汝宁陈
耀文。”〈字晦伯捃拾新都之谬误作正杨以〉驳之。于田
多藏好学，与晦伯相埒。著《于堧注笔》诸书，援据该博。
其持论多呰毁道学，讥评气节，而诋諆新建太过，言
多失实，论笃者弗与也。左官家居，好纵倡乐，有所狎
女优，往来汳雒间。于田微服往从之，与群优杂处。女
优登场，持鼓板为按拍。久之，群优相与目笑，漏言于
主人翁。主人翁知为李翰林，具衣冠，肆筵席，再拜延
请于田，拂衣就坐，欢饮竟日，借主人翁厩马，与女优
连骑而去。中州人至今传其事。弟荫，字于美，嘉靖中
举人，授阳谷知县，改知宛平。风流好客，诸公皆称之。
李北海《云麾将军碑石》芜没良乡驿舍，裂为柱础。袭
美辇贮邑署，名其斋曰“古墨。”为京邑令，强项执法，中
官毋杀人，捕论如法。司礼冯保以属江陵，江陵曰：“此
令非吾所能禁也。”召之竟不往。迁户部主事，以终养
归于田。撰《明蓺圃集》，录于美诗为多。